**חנה קטן** (נולדה בי"ג בתשרי תשי"ט, 27 בספטמבר 1958) היא רופאת נשים, מרצה, סופרת ואשת ציבור ציונית-דתית.

חנה קטן הקימה את יחידת ההפריה החוץ-גופית (IVF) במרכז הרפואי צאנז ע"ש לניאדו בנתניה ועמדה בראשה. הקימה את המרכז לבריאות האשה של קופת חולים מאוחדת בקריית ספר ואת המרפאה הסקסולוגית במרכז הרפואי שערי צדק.

ביוגרפיה
--------

נולדה בניו יורק למקס (אנ') ולברברה רייסקין (אנ'), בת בכורה במשפחה של שמונה ילדים. אביה היה רב, מחנך ופרופסור לספרות עברית, ואמה ד"ר לפסיכולוגיה הייתה מרצה ומחנכת. בשנת תשל"ג, חודש לפני פרוץ מלחמת יום הכיפורים, עלתה המשפחה ארצה והשתכנה ברמת אביב. למדה בתיכון צייטלין. שירתה בשירות לאומי בקיבוץ שעלבים.

בשנת תשל"ו (1976) למדה לימודי יהדות ומחשבים במכללת ירושלים לבנות, ואחר כך עברה ללמוד לימודי רפואה באוניברסיטה העברית. בשנת תשמ"ט (1989) החלה להתמחות במחלקת נשים ויולדות במרכז הרפואי שערי צדק, וסיימה את ההתמחות ביילוד וגינקולוגיה בהצטיינות בשנת תשנ"ד (1994). עבדה כעשר שנים כרופאה בכירה במחלקה. בסופה של תקופה זו עבדה ביחידה להפריה חוץ גופית (IVF). בשנת תשנ"ט (1999) עברה לבית החולים לניאדו כדי להקים יחידה להפריה חוץ גופית, שניהלה במשך שנה וחצי. במקביל היא עברה השתלמות בסקסולוגיה בבית חולים קפלן בפיקוחו של ד"ר רוזנמן, והתקבלה לאיט"ם (האגודה הישראלית לטיפול מיני). בשנת תשס"ג (2003) הקימה מרפאה סקסולוגית במרכז הרפואי שערי צדק. ד"ר קטן למדה במשך השנים דמיון מודרך, אימון, פסיכודרמה, תסריטאות ומשחק וכן עברה קורסים בניהול רפואי של בתי חולים ומערכות בריאות מטעם המרכז הישראלי לניהול בתל אביב ומטעם ההסתדרות הרפואית.

פעילות רפואית וציבורית
----------------------

קטן היא מרצה במוסדות שונים, בהם בית הספר לסיעוד שערי צדק, מכון טל ומכון שלזינגר.

כתבה את תוכנית הלימודים הרפואית בקורס לרפואה והלכה ליועצות בענייני משפחה של מדרשת נשמת והרצתה בו, כמו גם בקורס למקדמות בריאות של אגודת 'בית נתן' – לקידום בריאותה של האשה החרדית. היא מרצה אורחת במכללת אמונה בקורס לרפואה והלכה, בפקולטה לרפואה של האוניברסיטה העברית בקורס הלכה ורפואה לרופאי משפחה מומחים ועוד. היא מעבירה קורסי העשרה לבודקות טהרה מכון פועה, למדריכות כלות מטעם ארגון איל"ה, בקורסים למטפלות בייעוץ נישואין ובמיניות מטעם ינ"ר, בקורסים לבלניות מטעם משרד הדתות ועוד.

קטן שימשה יועצת לענייני רפואת נשים של תנועת אמונה וייצגה אותה בוועדה לקידום מעמד האשה בכנסת. היא חברת המועצה הלאומית לבריאות האשה. הייתה חברת הוועדה להרחבת מאגר הביציות לתרומה מטעם משרד הבריאות, חברת הוועדה לדמוגרפיה מטעם משרד העבודה והרווחה ועוד.

קטן עובדת כרופאת נשים ופריון במרפאות בירושלים ובני ברק. בשנת 2018 היא ייסדה את 'המרכז למשפחה' 'במכללת אורות ישראל' באלקנה, והיא משמשת בו כנשיאה.

בשנת תשע"א זכתה לתואר אשת השנה של תנועת 'אמונה', ובשנת תשע"ה זכתה בפרס כץ ליישום ההלכה בחיים המודרניים.

בשנת תש"פ הייתה חברה בוועדת פרס ישראל בתחום ספרות תורנית.

בשנת תשפ"א זכתה בפרס ירושלים בתחום הרפואה וההלכה.

מאמרים וספרים
-------------

קטן כתבה מאמרים בענייני רפואה והלכה, חלקם עם בעלה הרב יואל קטן, שהתפרסמו באסיא, בתחומין ועוד. כתבה מאמרים בענייני רפואה ואתיקה רפואית בכתב העת של האיגוד הישראלי לחקר הפוריות (איל"ה) ובכתב העת הישראלי לגינקולוגיה Ob&Gy Update. משנת תשע"ב היא מפרסמת טור קבוע בשבועון בשבע בענייני רפואה, משפחה ויהדות. מפרסמת טורים בעיתונים נוספים לנשים דתיות וחרדיות.

קטן פרסמה מספר ספרים העוסקים בנושאים בחיי המשפחה מזווית ראייתה כרופאת נשים שומרת מצוות:

* **חיי אישה -** סיפורן של נשים בתקופות החיים, תשע"ג
* **חיי משפחה -** דילמות משמעותיות בחיי המשפחה**,** תשע"ד
* **ביחד** – מדריך לבניית אינטימיות זוגית בריאה, תשע"ו
* **עטופה ברחמים** - עולמם של המתמודדים עם כאב העקרות
* **אישי נשי** - מחשבות על מרוץ החיים
* **דרך כלה** - הכנת כלה לחופתה, מבט רפואי הלכתי
* **עת ללדת** - אמצעי מניעה במבט יהודי
* **רפואה בפרשה** - ענייני רפואה והלכה הקשורים לפרשות השבוע.
* **טהורה את** - על טהרה וטבילה ומה שביניהן : היבט נשי ומשפחתי.

הוציאה לאור סרטוני וידאו ופרסמה סדנאות וירטואליות במסגרת ערוץ 'אורות' העוסקים בגיל ההתבגרות, הכנת כלה לחתונה, החלמה לאחר לידה, פריון, גיל המעבר ועוד.

משפחתה
------

חנה קטן נשואה לרב יואל קטן, אם לשלושה עשר ילדים. היא מתגוררת ביישוב מבוא חורון.

מבין גיסיה: הרב יצחק בן שחר (כיהן כראש ישיבת קדומים), הרב מיכאל הרשקוביץ, ופרופ' רפאל קטן.

קישורים חיצוניים
----------------

ויקישיתוף מדיה וקבצים בנושא **חנה קטן** בוויקישיתוף
* אתר האינטרנט הרשמי של חנה קטן
* חנה קטן, ברשת החברתית פייסבוק

* חנה קטן, סרטונים בערוץ היוטיוב

מבין מאמריה:

* רשימה חלקית של מאמריה ברפואה והלכה, חלקם בשיתוף עם בעלה הרב יואל קטן: רשימת המאמרים של חנה קטן, באתר רמבי"ש
* כתבות של חנה קטן במוסף 'אתנחתא' של השבועון 'בשבע'
* דחיית לידת ילד ראשון
* הסתרת מידע בשידוכין
* תכנון משפחה על פי ההלכה
* הוַלדנית המבוגרת
* 'אילחוש אפידורלי בלידה' – מבט רפואי והלכתי
* הרצאות בוויבינר – המחזוריות הנשית במעגל החיים

כתבות על ד"ר קטן:

* נטעאל בנדל, ‏סדר היום של ד"ר חנה קטן, באתר כיפה, 8 בפברואר 2014
* ישי קרוב, ד"ר חנה קטן – אשת השנה של "אמונה", באתר ערוץ 7, 6 במרץ 2011
* מעיין כפיר, זוג אחד מתוך עשרה יתקל בבעיות פוריות, באתר הידברות
* עפרה לקס, עניין אישי עם ד"ר חנה קטן, באתר ערוץ 7, 17 באוגוסט 2016

הערות שוליים
------------

1. ↑  רופאים בעלי רישיון ותחומי מומחיותם באתר משרד הבריאות, מס' רישיון 1-18459.
2. ↑  שירי פריאנט (12.11.19) ד"ר חנה קטן: "אם הייתי יודעת מה זה דורש - כנראה שהייתי מוותרת" באתר הידברות.
3. ↑  נדב גדליה, רופאים ושחקנים, מתוך עלון עולם קטן, 1 ביוני 2017, ז' בסיון תשע"ז
4. ↑  ד"וח פעילות שנתית דצמבר חשון תשע"ז 2016, המועצות הלאומיות לבריאות. עמוד 76.
5. ↑  ד"ר חנה קטן אשת השנה של "אמונה", באתר מורשת נשים.
6. ↑  גיא עזרא, ‏לראשונה: פרס מרכוס כץ ליישום ההלכה יוענק לאישה, באתר "סרוגים", 7 באוגוסט 2015
7. ↑  הרב יעקב אריאל, באתר פרס ישראל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007517059605171
* ISNI: 0000 0004 0204 9035
* LCCN: no2013031034
* VIAF: 297316763
* WorldCat: lccn-no2013031034

 |